Na temelju članka 20. stavka 5. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/13, 57/22 i 101/23), članka 23. Statuta Dječjeg vrtića „Leptir“ („Službeni glasnik Općine Vrpolje„ broj 6/25 i „Službeni glasnik Općine Sikirevci“ broj 4/25), članka 20. Pravilnika o opisu djece i o mjerilima upisa te o ostvarivanju prava i obveza korisnika usluga u Dječjem vrtiću „Leptir“ („Službeni glasnik Općine Vrpolje broj 6/25 i „Službeni glasnik Općine Sikirevci“ broj 4/25) i članka 30. Statuta Općine Sikirevci („Službeni vjesnik Brodsko-posavske županije“ broj 11/21 i „Službeni glasnik Općine Sikirevci“ broj 01/22 i 7/23), Općinsko vijeće Općine Sikirevci na svojoj 27. sjednici održanoj dana 07. travnja 2025. godine donijelo je

**ODLUKU
o načinu ostvarivanja prednosti pri upisu djece
u Dječji vrtić „Leptir“**

Članak 1.

 Ovom Odlukom o načinu ostvarivanja prednosti pri upisu djece u Dječji vrtić „Leptir“ (u daljnjem tekstu: Odluka) uređuje se način ostvarivanja prednosti pri upisu u Dječji vrtić „Leptir“ (u daljnjem tekstu: Dječji vrtić).

Članak 2.

 Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

Članak 3.

 Upis djece u programe Dječjeg vrtića provodi se prema Planu upisa u Dječji vrtić „Leptir“ što ga za svaku pedagošku godinu donosi Upravno vijeće Dječjeg vrtića „Leptir“ (u daljnjem tekstu: Upravno vijeće) uz suglasnost Osnivača.

 Upravno vijeće utvrđuje način, vrijeme i uvjete upisa Odlukom o upisu djece u Dječji vrtić koja se objavljuje na oglasnim pločama u svim objektima Dječjeg vrtića, mrežnim stranicama Dječjeg vrtića i mrežnim stranicama Osnivača (Općine Vrpolje i Općine Sikirevci).

 Temeljem Odluke Upravnog vijeća u upisu u Dječji vrtić objavljuje se Javni poziv za upis djece u Dječji vrtić.

 Upis djece u Dječji vrtić provodi se putem obrasca Zahtjeva za upis u Dječji vrtić, a Zahtjev se podnosi osobno uz dobivanje potvrde o datumu i vremenu predaje dokumentacije, putem pošte (preporučeno) i putem e-mail-a Dječjeg vrtića uz sve skenirane dokumenta koji se traže.

Članak 4.

 U Dječji vrtić mogu se upisati djeca od navršenih godinu dana života do polaska u osnovnu školu.

Članak 5.

 Prednost pri upisu u program Dječjeg vrtića imaju djeca koja zajedno s oba roditelja ili skrbnika, samohranim roditeljem ili jednim roditeljem ukoliko se radi o jednoroditeljskoj obitelji imaju prebivalište na području Općine Vrpolje i Općine Sikirevci.

 Djeca koja su smještena u udomiteljske obitelji, a nemaju prebivalište na području Općine Vrpolje i Općine Sikirevci, a njihov udomitelj ima prebivalište na području Općina Osnivača, imaju jednaku prednost pri upisu kao i djeca iz stavka 1. ovog članka.

Djeca strani državljani koji imaju odobren boravak i žive na području Općina Osnivača ukoliko se radi o jednoroditeljskoj obitelji, imaju jednaku prednost pri upisu kao i djeca iz stavka 1. ovog članka.

Članak 6.

 Prednost pri upisu u programe Dječjeg vrtića u skladu s člankom 5. ove Odluke za iduću pedagošku godinu ostvaruju djeca koja do 1. travnja tekuće godine navrše četiri godine života.

Članak 7.

 Nakon upisa djece iz članka 6. ove Odluke, djeca se u Dječji vrtić upisuju na način da prednost pri upisu imaju: djeca roditelja invalida Domovinskog rata, djeca iz obitelji s troje ili više djece, djeca oba zaposlena roditelja, djeca s teškoćama u razvoju i kroničnim bolestima koji imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, djeca samostalnih roditelja, djeca jednoroditeljskih obitelji, djeca osoba s invaliditetom upisanih u Registar osoba s invaliditetom, djeca koja su ostvarila pravo na socijalnu uslugu smještaja u udomiteljskoj obitelji, djeca koja imaju prebivalište na području Dječjeg vrtića i djeca korisnika zajamčene minimalne naknade.

 Prednost iz stavka 1. ovog članka, neovisno o navedenom redoslijedu razrađena su metodologijom bodovanja i kriterijem za upis u članku 23. Pravilnika o upisu djece i o mjerilima upisa te o ostvarivanju prava i obveza korisnika usluga u Dječjem vrtiću „Leptir“, a prednost pri upisu u okviru planiranog broja slobodnih mjesta po dobnim skupinama ostvaruje dijete s većim broj bodova.

 Ukoliko dvoje ili više djece ostvari jednaki broj bodova, redoslijed prednosti pri upisu utvrđuje se prema kriteriju starosti djeteta, od starijeg prema mlađemu.

Članak 8.

 Nakon upisa djece s područja Općine Vrpolje i Općine Sikirevci, po istim kriterijima iz članka 7. stavka 2. ove Odluke upisuju se djeca s područja drugih jedinica lokalne samouprave i do popunjenosti kapaciteta Dječjeg vrtića.

Članak 9.

 Postupak upisa djece, kriteriji za upis i metodologiju bodovanja kao i popis dokumentacije kojom se dokazuju bitne činjenice za ostvarivanje prednosti pri upisu, provedba inicijalnog razgovora s roditeljima ili sa skrbnicima, uloga i rad Povjerenstva za upis djece, sadržaj i način objave rezultata upisa te način organizacije i ostvarivanja programa predškolskog odgoja i obrazovanja utvrđeni su Pravilnikom o upisu djece i o mjerilima upisa te ostvarivanju prava i obveza korisnika usluga u Dječjem vrtiću „Leptir“. („Službeni glasnik Općine Sikirevci“ broj 4/25).

Članak 10.

 Ova Odluka stupa na snagu osmog dana od dana objave u „Službenom glasniku Općine Sikirevci“.

**OPĆINSKO VIJEĆE
OPĆINE SIKIREVCI**

**PREDSJEDNIK OPĆINSKOG VIJEĆA
Tomislav Zovko, v.r.**

Klasa: 601-02/25-01/9
Urbroj: 2178-26-02-25-01
Sikirevci, 07. travnja 2025. godine